Drage mještanke i mještani,

proračunski dokumenti za novo proračunsko razdoblje objavljeni su u nastavku kako bi se svima zainteresiranima pružile osnovne informacije o aktivnostima i projektima koje planiramo realizirati u ovom razdoblju. Uvodno, osvrnut ću se ukratko na neke od najvažnijih, a za detaljniji uvid pripremljena su uz planske dokumente odgovarajuća podrobnija obrazloženja. Također, u svrhu informiranja javnosti pripremljeno je i posebno izdanje pod nazivom „Proračun u malom za 2021. godinu“ koje na jednostavan i pregledan način pruža najbitnije informacije o svim planiranim aktivnostima i projektima čija je realizacija značajna za daljnji razvoj naše lokalne zajednice.

Proračun Općine Viškovo za 2021. godinu i projekcije za 2022. i 2023. godinu donesen je 17. prosinca 2020. godine i objavljen u Službenim novinama Općine Viškovo, broj 14/20.

Okvir proračunske potrošnje u ovom planskom razdoblju uvjetovan je ponajprije mogućnošću ostvarivanja izvornih proračunskih prihoda, posebno poreznih prihoda te komunalnih doprinosa i naknada koji su, s obzirom na niz nepoznanica o mogućem utjecaju donesenih izmjena poreznih propisa kao i neizvjesnih gospodarskih i društvenih kretanja na državnoj, a posljedično i na lokalnoj razini, planirani s manjim odstupanjima u odnosu na plan za 2020. godinu. Pored toga, realizacija dodatnih proračunskih prihoda ovisit će i o raspoloživim mogućnostima financiranja tekućih i kapitalnih projekata iz EU ili domaćih izvora pomoći. Za njihovu realizaciju se kontinuirano pokreću i vode odgovarajuće aktivnosti usmjerene na osiguravanje što većeg udjela financiranja proračunskih rashoda iz pomoći, posebno onih koje se očekuju realizirati preko Urbane aglomeracije za riječko područje. Također, tijekom ovog planskog razdoblja, radi osiguranja sredstava za financiranje izgradnje najznačajnijih kapitalnih projekata, Kuće halubajskega zvončara i osnovne škole u Marinićima, predviđeno je i dugoročno zaduživanje te su na ime toga u 2021. godini i u projekcijama za 2022. i 2023. godinu planirani primici od zaduživanja po godinama i u iznosima skladno planiranoj dinamici realizacije navedenih projekata.

U okviru projiciranih proračunskih prihoda, pored financiranja svih redovnih proračunskih aktivnosti, predviđena su i značajna izdvajanja za financiranje izgradnje i održavanja infrastrukturnih i drugih kapitalnih projekata važnih za ukupni razvoj općine. Tako su, s ciljem kontinuiranog povećavanja komunalnog standarda na cjelokupnom području općine, izdvojena značajna sredstva za održavanje i izgradnju prometne i druge komunalne infrastrukture te za ostale komunalne potrebe.

S obzirom na mnogobrojnost najmlađe populacije stanovništva naše općine, u strukturi proračunskih rashoda, s udjelom od gotovo 30% proračuna, odnosi se na rashode za financiranje programa predškolskog i školskog odgoja i obrazovanja te skrbi o djeci. U okviru toga, treba naglasiti da su u ovom planskom razdoblju, pored redovitih namjena, predviđena i sredstva vezana uz osobito značajan projekt izgradnje osnovne škole u Marinićima s pratećim prometnim i drugim objektima, a uz to, i dalje se planira financiranje troškova nabave radnih bilježnica za osnovnoškolce te nova ulaganja na objektima Dječjeg vrtića Viškovo i drugim objektima u okviru programa kulture, sporta i komunalne izgradnje koji su namijenjeni djeci. Detaljan prikaz planiranih izdvajanja za ove namjene bit će javnosti prezentiran u posebnom izdanju Dječjeg proračuna za 2021. godinu.

Pored navedenog, u okviru programa socijalne skrbi planirana su značajna sredstava za financiranje raznih oblika pomoći obiteljima i kućanstvima u svrhu zadovoljavanja njihovih osnovnih životnih potreba i poboljšavanja njihovog socijalnog statusa. Ujedno, planirani su razni oblici skrbi o invalidnim i bolesnim osobama te osobama starije dobi, a u tome predviđene su i jednokratne novčane pomoći osobama starijim od 65 godina s manjim mjesečnim primanjima. Uz to, nastavlja se sufinanciranje raznih programa usmjerenih poboljšanju zdravstvene zaštite mještana te provođenje EU-projekata: „Ruke pomažu“ kojim se osigurava pomoć u kućanstvu za bolesne i nemoćne mještane te projekta „Od prevencije do zdravlja“ koji se provodi u svrhu poticanja zdravih životnih navika i prevencije određenih bolesti.

Nadalje, proračunom su planirana sredstva za sufinanciranje programa javnih potreba u kulturi, sportu i ostalim društvenim područjima, s naglaskom na programe koji će, prije svega svojom kvalitetom, značajno doprinijeti unapređenju kulturnih i sportskih sadržaja, osobito onih koji su namijenjeni djeci i mladima. U tome je, kao najznačajnije kapitalno ulaganje društvene namjene, predviđena izgradnja Kuće halubajskega zvončara, a u sportu rekonstrukcija objekta NK Halubjan koja bi trebala započeti u 2022. godini.

Za program gospodarstva planirane su razne potpore i poticaji u skladu s predviđenim mjerama za razvoj gospodarstva i smanjenje nezaposlenosti te za sufinanciranje aktivnosti udruženja i drugih neprofitnih subjekata koji su vezani uz poduzetništvo, turizam i manifestacijska događanja, kao i za kapitalna ulaganja za izgradnju prometne infrastrukture na području poduzetničke zone Marinići. Ujedno, u tijeku su i pripreme za početak izgradnje nove Radne zone Marišćina kojim će se značajno potaknuti daljnji razvoj poduzetničke i investicijske klime na području općine. Za provođenje ovog projekta osigurana su bespovratna EU-sredstva u iznosu od gotovo 12 milijuna kuna, a ista će biti naknadno uključena u plan za 2021. godinu. Pored toga, predviđeni su i određeni oblici pomoći gospodarstvenicima koji zbog korona virusne epidemije imaju otežane uvjete ili nemogućnost poslovanja.

Također, važno je napomenuti da su proračunom i projekcijama obuhvaćeni i financijski planovi proračunskih korisnika Dječjeg vrtića Viškovo, Narodne knjižnice i čitaonice „Halubajska zora“, Mjesnog odbora Marčelji, Vijeća srpske nacionalne manjine i Vijeća bošnjačke nacionalne manjine te je osigurano financiranje njihovih programa, odnosno aktivnosti koje planiraju provoditi u sljedećem planskom razdoblju.

Zaključno, Proračun Općine Viškovo za 2021. godinu s projekcijama za 2022. i 2023. godinu predstavlja temeljni akt kojim se osigurava zadovoljavanje potreba mještana općine i unapređenje kvalitete životnih uvjeta uz osobitu socijalnu osjetljivost i brigu za pojedine dobne skupine stanovništva. Ujedno, ovim proračunom se osigurava kontinuitet razvoja i napretka naše lokalne zajednice u okvirima realnih mogućnosti financiranja, a koje će znatno ovisiti o ukupnim društvenim kretanjima i stvarnim učincima gospodarske i fiskalne politike na državnoj razini, a posebno na početku ovog planskog razdoblja koje će očekivano biti obilježeno problemom epidemije korona virusa. No, uz odgovorno postupanje svih pravnih i fizičkih subjekata u izvršavanju obaveza prema proračunu, kao uz racionalno i ekonomično raspolaganje proračunskim sredstvima, u ovom planskom razdoblju očekuje se realizacija svih zacrtanih aktivnosti i projekata.

 Vaša Općinska načelnica:

                                                                                                    Sanja Udović, dipl. oec.